Saints oorrompel Noord-Kaap | Netwerk24
Saints oorrompel Noord-Kaap
08 Maart 2019 21:15
St. Andrew’s in Bloemfontein sal sy nasionale T20-titel kan verdedig, nadat hy die Hoërskool Noord-Kaap met 132 lopies in die eindstryd van die sentrale streek Vrydag in Bloemfontein afgeransel het.
Corné Viljoen, kaptein van Saints, is aksie, terwyl Ronsley Sauls, paaltjiewagter van Noord-Kaap toekyk. Foto: Gallo Images
Reeza Alexander het vir die wenspan met ’n veelsydige vertoning uitgeblink. Hy het sy onoorwonne 31 lopies met 4/13 in drie boulbeurte opgevolg.
Saints se kaptein, Corné Viljoen, het 61 van 35 balle geslaan in die tuisspan se kolfbeurt van 193.
Dit was nadat Austin Brooker (3/35) die eerste drie paaltjies laat kantel het.
Noord-Kaap kon daarna nie veel teen Saints se draaiers uitrig nie. Die besoekers is vir ’n skamele 61 uitgeknikker, waarvan Naziel Adams 20 lopies aangeteken het. Benewens Alexander het Pheko Moletsane (2/13) en Ruan Cronjé (3/15) hulle ook vasgedraai.
Gregg Hobson, afrigter van Saints, sê “dit was op die einde dalk makliker as wat ons gedink het”.
Die span sal nou die Knights verteenwoordig in die nasionale toernooi wat van 15-17 Maart in Pretoria gehou word.
“Ons gaan net speel soos wat ons altyd speel (in Pretoria). T20-krieket is soms onvoorspelbaar, so ons gaan net fokus op wat ons moet doen,” sê Hobson. – Marnus Kok
Meer oor: Krieket | Noord-Kaap | Skole
Saints wéér Vrystaat se T20-kampioen